„ Mér finnst þessi skýrsla vera hvítþvottur af fálmkenndum viðbrögðum lögreglunnar við aðstæðum sem hún réði ekki við . Þeir vissu ekki hver þessi maður var fyrr en undir það síðasta . Lögreglan hefði átt að gefa sér meiri tíma í að yfirbuga manninn , “ sagði Gunnar Kr . Jónasson bróðir Sævars Rafns Jónassonar sem féll fyrir hendi lögreglu í skotárás í Hraunbæ að morgni 2. desember , í samtali við mbl.is . Eins og áður hefur verið greint frá hefur rannsókn ríkissaksóknara ekki sýnt fram á refsiverða háttsemi lögreglumanna við störf þegar umsátursástand skapaðist í Hraunbæ í Árbæ . Gunnar segir atburðarásin í Árbæ vera hræðilega fyrir fjölskylduna , samfélagið allt og ekki síst lögregluna . „ Ég skil ekki af hverju það kemur enginn punktur í þessari skýrslu um að lögreglan þurfi að kíkja innávið . Augljóslega brást hún rangt við . Maður hefði haldið að innanríkisráðherra hefði athugað mál lögreglunnar í kjölfarið . “ „ Þurfti ekki að fara svona “ Sjálfur segist Gunnar þeirrar skoðunar að málinu hafi verið klúðrað . Lögreglan hafi ekki einu sinni vitað hver maðurinn væri eða hvað hann héti þegar hann var skotinn . „ Þeir voru búnir að dæla inn gaseitri sem hefði dugað til að svæfa heilt svínabú . Þeir ruku inn og hann lagðist útaf . Ég veit ekki í hvaða ástandi þessi lögregla var en Þeir voru þegar búnir að koma öllum í skjól sem voru í nágreninu þegar þeir fóru inn . Hættan af Sævari var ekki tiltakanleg nema fyrir þá sjálfa . Engu að síður fara þeir í einhvern bófaleik til að yfirbuga hann , sem er fullkomlega fáránlegt . Þeir hefðu átt að bíða , “ segir Gunnar . „ Ég held að lögreglan og sérsveitin hafi aldrei gert ráð fyrir því að lenda í þessum aðstæðum . Þeir voru alls ekki undir þetta búnir og kunnu ekki til verka . Þetta þurfti ekki að fara svona , það hefði runnið af Sævari og hann hefði einhvern tíman klárað skotin . “ Gunnar segist sjálfur hafa vonast til þess upphaflega að málið gæti orðið til þess að vekja upp umræðu og aðgerðir til breytinga á geðheilbrigðiskerfinu , „ sem virðist vera þannig að einstaklingar eru bara settir út til almennings þangað til þeir gera eitthvað af sér . “ Bróðir hans hafði glímt við geðsjúkdóma og þvælst milli stofnana frá unglingsaldri . „ Sævar hefði átt að vera inni á öryggisgæslu . Hann var hættulegur sjálfum sér og öðrum . Hann átti ekki að vera meðal fólks , “ segir Gunnar og gagnrýnir yfirvöld fyrir gáleysi í máli Sævars . „ Bíðum þangað til að barnið fellur í brunninn en við skulum ekki byrgja brunninn . Svo setjum við skilti við brunninn sem segir að þetta sé hættulegur brunnur og fleiri og fleiri detta ofaní hann , “ segir Gunnar til að lýsa sinni sýn á hugsunarháttinn . Hann telur vanta meiri manngæsku í kerfið . Gunnar segir vonandi að einhver lærdómur verði dregin af máli bróður hans , þótt sér virðist svo ekki vera . „ Það hefur ekkert gerst . Skilaboðin sem mig langar að senda eru að stjórnvöld þurfi að gera eitthvað í málum þessara einstaklinga sem eiga svona erfitt og eru svona veikir . Það þarf að bregðast við . Það er svo erfitt að þegja á svona málum og bíða þangað til að þau endurtaki sig . Þetta er hópur fólks sem getur ekki staðið fyrir kröfum og þess vegna er það í höndum okkar , samfélagsins , að berjast fyrir réttindum þeirra , “ segir Gunnar . „ Ekkert hefur komið frá heilbrigðisráðuneytinu , engar yfirlýsingar um að það eigi að vinna í þessum málum . Þeir horfa bara á excel-skjölin . “